Eurovizijos dainų konkursas 2023

Eurovizijos dainų konkursas 2023 bus 67-asis Eurovizijos dainų konkursas, kuris vyks 2023 m. gegužę Liverpulyje, Jungtinėje Karalystėje. Ši šalis teisę rengti Eurovizijos dainų konkursą iškovojo po to, kai buvo paskelbta, jog Ukraina, kurios grupė Kalush Orchestra su daina „Stefania“ laimėjo praėjusių metų konkursą, negali rengti konkurso dėl vykstančios Rusijos karinės invazijos į Ukrainą. Pirmasis pusfinalis vyks gegužės 9 d., antrasis – gegužės 11 d., o finalas – gegužės 13 d. Tai bus rekordinis devintasis kartas, kai konkursas vyksta Jungtinėje Karalystėje, paskutinį kartą britai rengė 1998 m. konkursą Birmingeme. 

Konkurse dalyvaus 37 šalis. Bulgarija, Juodkalnija ir Šiaurės Makedonija nusprendė pasitraukti iš konkurso daugiausiai dėl 2022 m. pasaulinės energijos krizės poveikio, taip pat dėl prastų rezultatų praėjusiais metais.

Konkurso vieta 

2023 m. konkursas vyks Liverpulio arenoje, Liverpulyje, Jungtinėje Karalystėje. Tai bus devintasis kartas, kai konkursas vyksta šioje šalyje, surengusioje 1960, 1963, 1968, 1972, 1974, 1977, 1982 ir 1998 m. konkursus. Konkurso arena, kuri įsikūrusi Liverpulio centre, talpina apie 11 tūkst. žiūrovų.

Šalies-šeimininkės pasirinkimas 

2022 metų konkursą laimėjo Ukrainos grupė Kalush Orchestra su daina „Stefania“ – pagal Eurovizijos tradicijas teisė rengti kitų metų konkursą atitenka laimėjusiai šaliai, t. y. Ukrainai. Tai būtų buvęs trečiasis kartas šioje šalyje, kuri rengė 2005 m. ir 2017 m. konkursus. Tačiau atsižvelgiant į tebevykstančią Rusijos karinę invaziją į Ukrainą, buvo spėliojama, kad šalis negalės surengti renginio. Dėl šios priežasties kelios šalys išreiškė susidomėjimą surengti konkursą, jei Ukraina išties negalėtų to padaryti, šios šalys yra: Italija, ‎‎Nyderlandai,‎ ‎‎Lenkija‎‎,‎‎‎‎ Ispanija, ‎‎Švedija,‎‎ ir ‎‎Jungtinė Karalystė. 

2022 m. birželio 17 d. EBU išplatino pranešimą, kuriame teigiama, kad Ukraina negali užtikrinti saugumo konkurso metu ir negali rengti 2023 m. Eurovizijos savo šalyje. Pranešime taip pat buvo teigiama, kad EBU pradeda konsultacijas su antrą vietą užėmusios Jungtinės Karalystės transliuotoju BBC dėl konkurso rengimo šioje šalyje. ‎Paskutinį kartą konkursas nebuvo surengtas praėjusių metų laimėjusioje šalyje ‎‎1980‎‎ metais.‎

Po Ukrainos pergalės 2022 m. „Eurovizijos“ dainų konkurse, EBU nagrinėjo visas galimybes surengti konkursą Ukrainoje su šios šalies transliuotoju UA:PBC. Tai yra ilgametė tradicija, kad konkursas vyksta jį laimėjusioje šalyje, numatant tam tikrus kriterijus, įskaitant galimybę užtikrinti visų suinteresuotų šalių, taip pat ir visuomenės, saugumą. Atsižvelgiant į besitęsiantį karą, kai Rusija įsiveržė į šiemet laimėjusią šalį, EBU skyrė laiko atlikti išsamų vertinimą ir su UA:PBC bei trečiųjų šalių specialistais apie saugumo galimybes konkurso metu.

„Eurovizijos“ dainų konkursas yra vienas sudėtingiausių televizijos renginių pasaulyje, ties kuriuo dirba ir į kurį atvažiuoja tūkstančiai žmonių, jam pasirengti reikia 12-os mėnesių. Atlikus objektyvią analizę, organizatoriai ir taryba, labai apgailestaudama padarė išvadą, kad dabartinėmis aplinkybėmis UA:PBC negali įvykdyti visų saugumo garantijų ir surengti „Eurovizijos“ dainų konkurso Ukrainoje.

Dėl šio sprendimo, vadovaudamiesi taisyklėmis ir siekdami užtikrinti renginio tęstinumą, EBU dabar pradės diskusijas su BBC, kaip šių metų antros vietos nugalėtojais, dėl 2023 m. „Eurovizijos“ konkurso rengimo Jungtinėje Karalystėje. Mūsų tikslas yra, kad Ukrainos pergalė atsispindėtų kitų metų renginyje. Tai bus mūsų prioritetas diskusijose su būsimais renginio šeimininkais.

2022 m. liepos 25 d. EBU ir BBC paskelbė ir oficialiai patvirtino, kad 2023 m. konkursas vyks Jungtinėje Karalystėje, bendradarbiaujant su Ukrainos transliuotoju UA:PBC. Ši neįprasta situacija atsispindės ir konkurso logotipe, taip pat Ukraina automatiškai pateks į finalą, kaip praėjusių metų nugalėtoja.

Esame nepaprastai dėkingi, kad BBC sutiko rengti kitų metų „Eurovizijos“ dainų konkursą Jungtinėje Karalystėje. BBC jau keturis kartus anksčiau yra prisiėmusi kitų šalių nugalėtojų rengimo pareigas. Tęsdami šią solidarumo tradiciją, žinome, kad kitų metų konkurse atsiskleis vieno iš labiausiai patyrusių Europos visuomeninių transliuotojų kūrybiškumas ir įgūdžiai, kartu užtikrinant, kad šių metų nugalėtoja, Ukraina, bus pagerbta ir atstovaujama viso renginio metu, – „Eurovizijos“ dainų konkurso vykdomasis vadovas Martinas Osterdahlis.

Pasiūlymų etapas 
 Plačiau apie Eurovizijos organizavimą skaitykite straipsnyje Eurovizijos dainų konkurso miestai-šeimininkai.
Galimu konkurso rengimu susidomėjo 20 Jungtinės Karalystės miestų ir miestelių, iš kurių į galutinį kandidatų sąrašą pateko ‎‎Birmingemas, Glazgas‎‎, Lidsas‎‎, ‎‎Liverpulis, Mančesteris‎‎, Niukaslas‎‎ ir ‎‎Šefildas‎‎. Šie miestai pateikė pilnus savo pasiūlymus, o geriausią iš jų išrinko EBU ir BBC suburta komisija. Vėliau buvo paskelbta, jog kandidatų sąraše liko tik Glazgas ir Liverpulis. 2022 m. spalio 7 dieną miestu šeimininku buvo paskelbtas Liverpulis.

Miestai, patekę į galutinį kandidatų sąrašą
 ‎‎Birmingemas
 Glazgas‎‎
 Lidsas‎‎
 ‎‎Liverpulis
 Mančesteris‎‎
 Niukaslas‎‎
 ‎‎Šefildas‎‎

Miestai susidomėję rengimu ir/arba pateikę oficialią kandidatūros paraišką
 Aberdynas‎‎
 Belfastas
 Braitonas‎‎
 Bristolis
 Darlingtonas‎‎
 Deris‎‎
 Edinburgas‎‎
 Kardifas‎‎
 ‎‎Londonas
 Notingamas‎‎
 Prudhas
 Sanderlandas
 Vulverhamptonas

Dalyvaujančios šalys 
2022 m. spalio 20 d. EBU paskelbė, kad šių metų konkurse dalyvaus 37 šalys. Iš konkurso dėl finansinių priežasčių pasitraukė Bulgarija, Juodkalnija ir Šiaurės Makedonija. Visos šios šalys nepateko  į finalą praėjusiais metais.

Pusfinaliuose 
Du pusfinaliai vyks gegužės 9-11 dienomis. Burtų traukimas, kur paaiškės, kuriame pusfinalyje pasirodys kiekviena dalyvaujanti šalis vyks sausio mėnesį.

Finale 
Finale, kuris vyks gegužės 13 dieną, dalyvaus 26 šalys – automatiškai patekusios „Didžiojo penketo“ šalys, taip pat ir praėjusių metų nugalėtoja Ukraina ir po dešimt geriausiai įvertintų šalių iš kiekvieno pusfinalio.

Taip pat skaitykite 
 Eurovizijos dainų konkursas 2022
 Vaikų Eurovizijos dainų konkursas 2022
 Lietuva 2023 m. Eurovizijoje

Nuorodos 
 Oficiali svetainė
 Neoficiali fanų svetainė (eurovisionworld.com)
 2023 m. sezono kalendorius (visų šalių atrankos ir oficialūs renginiai

Šaltiniai 

2023 metai
Eurovizijos konkursai